**Informații referitoare la**

**cardul european pentru dizabilitate**

**Cine poate beneficia de Cardul European pentru dizabilitate?**

Persoanele care pot beneficia de card sunt:

a. **copiii cu handicap grav, accentuat, mediu sau uşor**, în baza certificatului de încadrare în grad de handicap eliberat de către Comisia pentru protecţia copilului;

b. **persoanele adulte cu handicap grav, accentuat, mediu sau uşor**, în baza certificatului de încadrare în grad de handicap eliberat de către Comisia de evaluare a persoanelor adulte cu handicap sau a deciziei eliberată de Comisia superioară de evaluare a persoanelor adulte cu handicap.

**Cui mă adresez și ce documente trebuie sã depun pentru eliberarea cardului?**

Cardul se eliberează **la cerere**.

**Cererea** poate fi transmisă prin poștă sau curier, electronic pe adresa de e-mail: evaluarecomplexa@dgaspcsm.ro sau înregistrată la registratura dgaspc - ghișeul c.e.p.p.s., situat în mun. Satu mare, str. Crișan nr.3, județul satu mare.

**Cererea, va cuprinde, obligatoriu, următoarele elemente:**

a) domiciliul sau reședința, seria, numărul B.I./C.I., sau în cazul minorilor, a certificatului de naştere precum și domiciliul sau reședința, seria, numărul B.I./C.I., a reprezentantului legal al acestuia;

b) numărul și perioada de valabilitate a certificatului de încadrare în grad de handicap, inclusiv emitentul acestuia;

c) o fotografie recentă tip buletin;

d) număr de telefon fix sau mobil, e-mail;

e) semnătura solicitantului sau, după caz, a reprezentantului acestuia.

DGASPC transmite la ANPDPD solicitările de eliberare a cardurilor. Ulterior tipării, ANPDPD transmite cardurile la DGASPC pentru a fi livrate beneficiarilor. Durata de eliberare a cardului european variază în funcție de data primirii cererilor la sediul ANPDPD.

Pentru a fi utilizat, cardul nu necesită nicio activare sau validare, este suficientă prezentarea lui alături de un document de identitate valabil (carte de identitate, pașaport).

**Cine poate solicita eliberarea Cardului?**

Cererea poate fi depusă şi de părintele, reprezentantul legal, tutorele, precum şi organizaţia neguvernamentală al cărei membru este persoana cu handicap;

În cazul copilului cu handicap grav, accentuat, mediu sau uşor beneficiar al serviciilor din sistemul rezidențial, cererea poate fi completată de către reprezentantul legal al acestuia sau șeful centrului, după caz.

În cazul adultului cu handicap grav, accentuat, mediu sau uşor beneficiar al serviciilor din sistemul rezidențial, cererea poate fi completată de către acesta sau, după caz, de către reprezentantul legal, sau șeful/directorul centrului.

**Existã o datã limitã de depunere a cererii de eliberare a cardului european pentru dizabilitate?**

Nu.

**Care este valabilitatea cardului european pentru dizabilitate?**

Cardul european pentru dizabilitate se eliberează cu termen de valabilitate permanent.

**Ce fac în situația în care pierd Cardul?**

În cazul pierderii, distrugerii, furtului sau uzării excesive a cardului, persoana cu handicap îl va declara nul într-un cotidian şi va solicita eliberarea unui duplicat.

Pierderea, distrugerea sau furtul duplicatului nu presupune costuri de emitere a unui nou card, pe care persoana cu handicap să le suporte.

Procedura de eliberare a noului card va fi asemănătoare cu cea inițială, cu mențiunea că la noua cerere de eliberare se va anexa și dovada declarării pierderii/furtului.

**Cine elibereazã cardul european pentru dizabilitate?**

Cardul este eliberat de către Compartimentul Evidență și Plată Prestații Sociale din cadrul Direcţiei Generale de Asistenţă Socială şi Protecţia Copilului a Judeţului Satu Mare, prin persoanele responsabile desemnate în acest sens, la sediul instituției situat în mun. Satu Mare, str. Crișan nr.3, județul Satu Mare.

**Dacă se schimbă încadrarea în grad de handicap/nu se mai acordă certificate de încadrare în grad de handicap, beneficiarul cardului mai are aceleași drepturi?**

În situația schimbării încadrării în grad de handicap, prin neîncadrarea în grad de handicap, persoana deținătoare de card nu mai poate beneficia de drepturile conferite și trebuie să îl returneze la sediul DGASPC care l-a eliberat.

**Dacă voi întâmpina greutăţi în completarea cererii de eliberare a cardului european pentru dizabilitate, unde mă adresez?**

În cazul în care solicitantul sau reprezentantul legal al acestuia întâmpină dificultăţi în completarea cererii, acesta va fi sprijinit de către persoana responsabilă desemnată în acest sens, din cadrul Compartimentului Evidență și Plată Prestații Sociale a Direcţiei Generale de Asistenţă Socială şi Protecţia Copilului a Judeţului Satu Mare.

**Care sunt beneficiile naționale oferite de Cardul European pentru dizabilitate?**

În România, cardul european pentru dizabilitate oferă acces gratuit sau subvenționat parțial la evenimente culturale, sportive și de petrecere a timpului liber.

**Pentru detalii legate de cardul European dizabilitate sau facilități pentru persoanele cu dizabilități puteți accesa site-ul:**

<https://anpd.gov.ro/web/dizabilitate/beneficii-si-facilitati/>

<https://anpd.gov.ro/web/intrebari-si-raspunsuri/>